Ανακοίνωση σχετικά με τον αντισταθμιστικό δασμό και τον δασμό αντιντάμπινγκ που ισχύει όσον αφορά τις εισαγωγές στην Κοινότητα τερεφθαλικού πολυαιθυλενίου καταγωγής, μεταξύ άλλων, Ινδίας: αλλαγή της επωνυμίας εταιρείας που υπόκειται σε ατομικό αντισταθμιστικό δασμό και σε ατομικό δασμό αντιντάμπινγκ από την οποία έγινε δεκτή ανάληψη υποχρέωσης

(2003/C 116/02)

Οι εισαγωγές τερεφθαλικού πολυαιθυλενίου καταγωγής, μεταξύ άλλων, Ινδίας υπόκεινται σε οριστικό αντισταθμιστικό δασμό που έχει επιβληθεί με τον κανονισμό (ΕΚ) αριθ. 2603/2000 του Συμβουλίου(1) και σε οριστικό δασμό αντιντάμπινγκ που έχει επιβληθεί με τον κανονισμό (ΕΚ) αριθ. 2604/2000 του Συμβουλίου(2), όπως τροποποιήθηκε από τον κανονισμό (ΕΚ) αριθ. 496/2002 του Συμβουλίου(3).

Οι εξαγωγές στην Κοινότητα τερεφθαλικού πολυαιθυλενίου της Futura Polymers Limited, εταιρείας που είναι εγκατεστημένη στην Ινδία, υπόκεινται σε ατομικό αντισταθμιστικό δασμό 0 ευρώ ανά τόνο. Μετά την έρευνα επανεξέτασης ως προς "νέους εξαγωγείς", επιβλήθηκε στην Futura Polymers Limited ατομικός δασμός αντιντάμπινγκ 161,2 ευρώ ανά τόνο από τον κανονισμό (ΕΚ) αριθ. 496/2002 του Συμβουλίου. Η ανάληψη υποχρέωσης που πρότεινε η Futura Polymers Limited έγινε δεκτή με την απόφαση 2002/232/ΕΚ της Επιτροπής(4), για την τροποποίηση της απόφασης 2000/745/ΕΚ της Επιτροπής(5).

Η Futura Polymers Limited ενημέρωσε τώρα την Επιτροπή ότι έχει αλλάξει την επωνυμία της από τις 15 Νοεμβρίου 2002 σε Futura Polyesters Limited. Η εταιρεία ζήτησε στην Επιτροπή να επιβεβαιώσει ότι η αλλαγή της επωνυμίας δεν επηρεάζει το δικαίωμα της εταιρείας να επωφελείται από τον ατομικό συντελεστή αντισταθμιστικού δασμού και τον ατομικό συντελεστή του δασμού αντιντάμπινγκ που εφαρμοζόταν στην εταιρεία με την προηγούμενη επωνυμία της Futura Polymers Limited, ούτε το δικαίωμά της να επωφελείται από την ανάληψη υποχρέωσης που πρότεινε η εταιρεία με την προηγούμενη επωνυμία της Futura Polymers Limited.

Η Επιτροπή εξέτασε τις πληροφορίες που υποβλήθηκαν και που αποδεικνύουν ότι όλες οι δραστηριότητες της εταιρείας σε συνδυασμό με την κατασκευή, τις πωλήσεις και τις εξαγωγές τερεφθαλικού πολυαιθυλενίου δεν επηρεάζονται από την αλλαγή της επωνυμίας. Η Επιτροπή επομένως συνάγει το συμπέρασμα ότι η αλλαγή επωνυμίας δεν επηρεάζει με κανέναν τρόπο τα συμπεράσματα του κανονισμού (ΕΚ) αριθ. 2603/2000 του Συμβουλίου και του κανονισμού (ΕΚ) αριθ. 2604/2000 του Συμβουλίου, όπως τροποποιήθηκε από τον κανονισμό (ΕΚ) αριθ. 496/2002 του Συμβουλίου ούτε τα συμπεράσματα της απόφασης 2000/745/ΕΚ της Επιτροπής όπως τροποποιήθηκε από την απόφαση 2002/232/ΕΚ της Επιτροπής. Επειδή δεν έχουν μεταβληθεί ουσιαστικά οι συνθήκες, η αναφορά στην Futura Polymers Limited γίνεται Futura Polyesters Limited, με καταστατική έδρα 13 Mathew Road, Mumbai, στο άρθρο 1 παράγραφος 3 του κανονισμού (ΕΚ) αριθ. 2603/2000 του Συμβουλίου, στα άρθρα 1 παράγραφος 3 και 2 παράγραφος 3 του κανονισμού (ΕΚ) αριθ. 2604/2000 του Συμβουλίου και στο άρθρο 1 της απόφασης 2000/745/ΕΚ της Επιτροπής.

Ο πρόσθετος κωδικός Taric A184 που είχε αποδοθεί προηγουμένως στην Futura Polymers Limited ισχύει για την Futura Polyesters Limited.

(1) ΕΕ L 301 της 30.11.2000, σ. 1.

(2) ΕΕ L 301 της 30.11.2000, σ. 21.

(3) ΕΕ L 78 της 21.3.2002, σ. 4.

(4) ΕΕ L 78 της 21.3.2002, σ. 12.

(5) ΕΕ L 301 της 30.11.2000, σ. 88.